Nõukogu määrus (EÜ) nr 543/97,

17. märts 1997,

millega muudetakse määrust (EMÜ) nr 1107/70 toetuste andmise kohta raudtee-, maantee- ja siseveetranspordile

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 75 ja 94,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

tegutsedes asutamislepingu artiklis 189c sätestatud korras [3]

ning arvestades, et:

1) nõukogu 4. juuni 1970. aasta määrusega (EMÜ) nr 1107/70 [4] (toetuste andmise kohta raudtee-, maantee- ja siseveetranspordile) antakse liikmesriikidele võimalus kombineeritud transpordi arendamiseks toetuste abil, mida antakse investeeringute tegemiseks infrastruktuuridesse, ümberlaadimiseks vajalikesse püsi- ja liikuvseadmetesse ja kombineeritud transpordi jaoks spetsiaalselt kohandatud või ainult seal kasutatavatesse transpordiseadmetesse, ning toetuste abil kolmandaid riike läbiva ühendusesisese kombineeritud transporditeenuse jooksvate kulude katteks;

2) kasvav vajadus mobiilsuse järele avaldab inimestele ja keskkonnale järjest suuremat survet ning seab nende ette uusi nõudmisi; võtmaks arvesse praegust nõudmiste ja kohustuste ebaühtlast jaotumist eri transpordiliikide vahel tuleb luua võimalus keskkonnasõbralike transpordiliikide toetamiseks;

3) praeguse üldise transpordipoliitika abil ei ole veel suudetud tekitada eri transpordiliikide vahel ausat konkurentsi; raudtee-ettevõtjate seas ei ole veel saavutatud finantstasakaalu;

4) kombineeritud transpordi arendamine näitab, et kõnealuse meetodi käivitusetapp ei ole ühenduse kõigis piirkondades veel lõppenud; seepärast tuleks toetuste andmise aega pikendada;kombineeritud transpordi arendamine näitab, et kõnealuse meetodi käivitusetapp ei ole ühenduse kõigis piirkondades veel lõppenud; seepärast tuleks toetuste andmise aega pikendada;

5) järelikult on asjakohane jätta praegu kehtiv toetuste andmise kord jõusse 31.detsembrini 1997; nõukogu peaks tegema vastavalt asutamislepingus sätestatud tingimustele otsuse pärast seda kuupäeva kohaldatava korra kohta ja vajaduse korral toetuste lõpetamise tingimuste kohta;

6) võimalus anda toetust kolmandaid riike läbiva ühendusesisese kombineeritud transporditeenuse jooksvate kulude katteks tuleb säilitada ainult Šveitsi ja endise Jugoslaavia riikide puhul;

7) otsus 75/327/EMÜ, [5] millele osutatakse määruse (EMU) nr 1107/70 artiklis 4, on tunnistatud kehtetuks direktiivi 91/440/EMÜ [6] (ühenduse raudteede arendamise kohta) artikliga 13; seetõttu tuleks artikkel 4 välja jätta;

8) kombineeritud transpordi puhul lubatud toetuste liigid on toiminud rahuldavalt ning seetõttu on võimalik lihtsustada nende kontrollimist ja loobuda nende suhtes asutamislepingu artikli 93 lõikes 3 osutatud korra kohaldamisest;

9) liikmesriikide poolt transpordile antavaid toetusi käsitlevate eeskirjade kehtestamine kuulub ühenduse ainupädevusse ja seda tuleb teha määruse vormis;

10) seetõttu on kohane muuta määrust (EMÜ) nr 1107/70,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga muudetakse määrust (EMÜ) nr 1107/70 järgmiselt.

1. Artikli 3 lõike 1 punkti e muudetakse järgmiselt:

- esimeses ja kolmandas lõigus asendatakse sõnad "31. detsembrini 1995" sõnadega "31. detsembrini 1997",

- esimese lõigu neljandas taandes jäetakse välja sõna "Austria".

2. Artikkel 4 jäetakse välja.

3. Artikli 5 lõige 2 asendatakse järgmisega:

"2. Artikli 3 lõike 1 punktis e nimetatud toetuste suhtes ei kehti asutamislepingu artikli 93 lõikes 3 sätestatud kord; kõnesolevate toetuste kohta esitatakse komisjonile hinnangud iga aasta alguses ja aruanded pärast eelarveaasta lõppu."

Artikkel 2

Käesolev määrus jõustub järgmisel päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. jaanuarist 1996.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. märts 1997

Nõukogu nimel

eesistuja

J. van Aartsen

[1] EÜT C 253, 29.9.1995, lk 22.

[2] EÜT C 39, 12.2.1996, lk 102.

[3] Euroopa Parlamendi 29. veebruari 1996. aasta arvamus (EÜT C 78, 18.3.1996, lk 25), nõukogu 25. oktoobri 1996. aasta ühine seisukoht (EÜT C 372, 9.12.1996, lk 1) ja Euroopa Parlamendi 19. veebruari 1997. aasta otsus (EÜT C 85, 17.3.1997).

[4] EÜT L 130, 15.6.1970, lk 1. Määrust on viimati muudetud määrusega (EMÜ) nr 3578/92 (EÜT L 364, 12.12.1992, lk 11).

[5] Nõukogu 20. mai 1975. aasta otsus 75/327/EMÜ raudtee-ettevõtjate olukorra parandamise ning selliste ettevõtjate ja riikide vahelisi finantssuhteid reguleerivate eeskirjade ühtlustamise kohta (EÜT L 152, 12.6.1975, lk 3).

[6] EÜT L 237, 24.8.1991, lk 25.

--------------------------------------------------